Ottawa Senatorsin suomalaispuolustaja aikoo jatkaa uraansa NHL:ssä.

Ottawa Sunin toimittaja Bruce Garrioch tviittasi tiistaina illalla, että Senators ei ole tarjoamassa Jyrki Jokipakalle jatkosopimusta ja että Jokipakka on palaamassa Eurooppaan.

- Joko Garrioch on ymmärtänyt väärin tai aiheesta juttuja kirjoittaneet mediat ovat käsittäneet viestin väärin. Jokipakka ei tosiaankaan ole palaamassa Eurooppaan, se tulkinta on täydellinen väärinkäsitys. Jyrki on kyllä tullut jo Eurooppaan ja Suomeen, mutta niinhän pelaajat tekevät kesäloman alkaessa, Jokipakan agentti Ilkka Larva kertoi Iltalehdelle.

Larva muistutti NHL:n siirtosäännöistä.

- Saattaahan olla, ettei Senators tarjoa Jyrkille jatkosopimusta. Silloin hänestä tulee rajoittamaton vapaa agentti 1. heinäkuuta. Jos seura tarjoaa sopimusta mutta emme hyväksy sitä, Jyrkistä tulee 1.7. rajoitettu vapaa agentti. Voimme aloittaa neuvottelut muiden NHL-seurojen kanssa vasta 1. heinäkuuta, Larva muistutti.

Larvan mukaan Jokipakan ainoa tavoite on jatkaa uraansa Pohjois-Amerikassa.

- Jyrkin jatkaa uraansa Pohjois-Amerikassa, emme ole edes keskustelleet paluusta Eurooppaan. Luulisi hänelle löytyvän käyttöä NHL:ssä, Larva totesi.

Senators hankki 25-vuotiaan Jokipakan NHL:n siirtorajan kynnyksellä Calgary Flamesista. Suomalaispuolustaja pelasi Senatorsissa kolme runkosarjan ottelua mutta ei ollut kokoonpanossa yhdessäkään playoff-ottelussa.

Jokipakka on pelannut Pohjois-Amerikassa syksystä 2013 lähtien. Hän on kuulunut Dallas Starsin, Calgary Flamesin ja Ottawa Senatorsin organisaatioihin ja kerännyt 150 NHL-ottelussa 28 (3+25) tehopistettä. AHL-otteluita Ilveksen kasvatilla on 87, joissa on kertynyt 26 (8+18) tehopistettä.

Jokipakka edusti Suomea viime syksyn World Cupissa ja 2015 MM-kisoissa.